La situació de globalització de la mà d'obra que vivim actualment pot ser un element positiu per a l'empresa que sàpiga aprofitar les qualitats que els treballadors estrangers poden aportar a la seva organització, com la disposició per l'aprenentatge i l'afany de superació.
La legislació aplicable en aquest àmbit és molt àmplia, però cal conèixer els seus aspectes bàsics per a saber quins treballadors estrangers poden ser contractats i els passos que s'han de seguir.
Els ciutadans dels països membres de la Unió Europea, Suïssa, Islàndia, Noruega i Liechtenstein, i els estrangers amb vincles familiars amb ciutadans europeus, tenen dret a la lliure circulació i estan autoritzats a treballar.
Pel que fa als estrangers nacionals de països fora de la Unió Europea que no tinguin vincles familiars amb ciutadans europeus, cal que disposin d'una autorització de treball per poder ser contractats per una empresa.
Els estrangers amb vincles familiars disposen d'una targeta que els identifica com a "familiar de resident comunitari".
En el primer cas, l'empresari que vulgui contractar un treballador estranger no resident a Espanya ha de presentar, personalment o a través de qui vàlidament tingui atribuïda la representació legal empresarial, la corresponent sol·licitud d'autorització inicial de residència i treball per compte d'altri davant el registre de la Generalitat.
Per a la majoria de contractacions cal acreditar que no hi ha al país cap treballador, nacional o estranger, que puguin ocupar aquest lloc de treball.
D'altra banda, hi ha persones en situació d'estada per estudis o amb residència al país, però sense autorització per a treballar.
Per això, per conèixer el procediment aplicable en cada cas i la documentació necessària, podeu fer ús de la cerca guiada de tràmits d'estrangeria de la Generalitat.
Per poder presentar les sol·licituds d'autoritzacions inicials de treball heu de sol·licitar cita prèvia.
Pel que fa a la presentació de sol·licituds de modificacions d'autoritzacions de treball, les podeu fer directament sense cita prèvia a les oficines habilitades a aquest efecte.
Un cop aconseguida l'autorització de treball, l'empresa podrà donar el treballador d'alta a la Seguretat Social, seguint els tràmits habituals.
En el cas d'autoritzacions concedides a treballadors no residents a Espanya, el treballador haurà de presentar-se prèviament a la representació diplomàtica d'Espanya al seu país de residència per a sol·licitar el visat que li permetrà l'entrada al país i la posterior alta a la Seguretat Social.
L'autorització inicial de treball permet la realització d'un treball per compte d'altri.
Aquesta està limitada a un any, a l'àmbit geogràfic de Catalunya i a una ocupació determinada.
L'empresa pot sol·licitar la modificació d'aquestes limitacions sempre que es compleixin certes condicions.
Entre d'altres requisits, cal que formalitzi el contracte, amb data d'inici, però condicionant la seva vigència a la resolució de l'Administració.
Es poden concedir autoritzacions per a treballar als titulars d'autoritzacions d'estada per estudis o investigació.
En aquest cas, es requereix que l'activitat sigui compatible amb els estudis de la persona contractada.
Atesa l'actual situació del mercat laboral, no hi ha previsió de llocs de treball estables per ser coberts mitjançant la contractació de persones estrangeres en origen.
El fet de reclutar treballadors en situació irregular és una infracció molt greu sancionable amb multes, segons la Llei orgànica d'estrangeria, independentment de les responsabilitats que generi en l'àmbit penal.
D'altra banda, l'article 312 del Codi penal estableix que seran castigades amb penes de presó de dos a cinc anys les persones que trafiquin de forma il·legal amb la mà d'obra, així com les persones que reclutin treballadors estrangers sense autorització de treball en condicions que els perjudiquin, suprimeixin o restringeixin els drets reconeguts per les disposicions legals, els convenis col·lectius o el contracte individual.
Un cop exhaurit el termini de l'autorització inicial de treball i les seves modificacions, es pot realitzar la primera renovació, per dos anys i sense restriccions geogràfiques ni de sector